**PREDKLADACIA SPRÁVA**

Ministerstvo financií Slovenskej republiky predkladá v súlade s programovým vyhlásením vlády Slovenskej republiky na rokovanie vlády Slovenskej republiky návrh zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov (ďalej len „návrh zákona“). Východiskovým zámerom tohto návrhu zákona je zavedenie postupného zvyšovania sadzby dane z cigariet.

Hlavnými cieľmi, ktoré viedli k vypracovaniu predkladaného návrhu zákona sú:

* zvýšenie príjmov štátneho rozpočtu,
* zabezpečenie rovnováhy medzi daňovými príjmami a cieľmi v oblasti verejného zdravia,
* zdaňovanie nových tabakových výrobkov.

Návrh zákona bude mať pozitívny vplyv na štátny rozpočet, pričom v roku 2017 sa predpokladá dodatočný príjem do štátneho rozpočtu vo výške 29 504 000 eur, v roku 2018 vo výške 32 475 000 eur, v roku 2019 vo výške 68 344 000 eur a v roku 2020 vo výške 68 344 000 eur.

Vplyvy návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti je uvedený v doložke vybraných vplyvov. Predkladaný návrh zákona nebude mať vplyv na rozpočty obcí a rozpočty vyšších územných celkov.

Predkladaný návrh zákona je v súlade s Ústavou Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.

Návrh zákona nie je predmetom vnútrokomunitárneho pripomienkového konania.

Účinnosť zákona sa navrhuje od 15. decembra 2016 okrem čl. I bodu 17 § 44u, ktorý nadobúda účinnosť 1. februára 2017, čl. I bodov 7 až 15, ktoré nadobúdajú účinnosť 1. júla 2017 a čl. I bodov 1 až 3 a 17 § 44v, ktoré nadobúdajú účinnosť 1. februára 2019. Účinnosť je navrhnutá v súlade s cieľmi, ktoré sa majú dosiahnuť.

Predkladaný návrh zákona bol predložený ma medzirezortné pripomienkové konanie a predkladá sa na rokovanie vlády Slovenskej republiky bez rozporov.